趙季若染髭走筆簡之
作者：蔡戡
朝代：宋

paragraphs: 趙子方五十，鬚鬢何斑斑。
身老心未伏，攬鏡嗟衰殘。
染髭學年少，整容向雲鬟。
世間有仙訣，坐使壯歲還。
霜華喜頓改，霞脚驚先斕。
乃知人力窮，欲奪造化難。
黑白變朝暮，相對真面謾。
眉目且作僞，而况方寸間。
勸君循天理，頹然任蒼顔。
漢廷方貴老，白首尚握蘭。